CELEX: 32016D0771
Language: mt
Date: 2016-05-13 00:00:00
Title: Deċiżjoni ta' Implimentazzjoni tal-Kummissjoni (UE) 2016/771 tat-13 ta' Mejju 2016 li tawtorizza temporanjament lil Spanja sabiex tapprova il-kummerċjalizzazzjoni taż-żerriegħa tal-ispeċi Pinus radiata D. Don impurtata minn New Zealand, li ma tissodisfax ir-rekwiżiti tad-Direttiva tal-Kunsill 1999/105/KE fir-rigward tal-identifikazzjoni u t-tikkettar, u tal-istokk għat-tħawwil prodott minn dik iż-żerriegħa (notifikata bid-dokument C(2016) 2784)

18.5.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 127/52
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/771
   tat-13 ta' Mejju 2016
   li tawtorizza temporanjament lil Spanja sabiex tapprova il-kummerċjalizzazzjoni taż-żerriegħa tal-ispeċi Pinus radiata D. Don impurtata minn New Zealand, li ma tissodisfax ir-rekwiżiti tad-Direttiva tal-Kunsill 1999/105/KE fir-rigward tal-identifikazzjoni u t-tikkettar, u tal-istokk għat-tħawwil prodott minn dik iż-żerriegħa
   
      
         (notifikata bid-dokument C(2016) 2784)
      
   
   (It-test bl-Ispanjol biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 1999/105/KE tat-22 ta' Diċembru 1999 dwar il-marketing ta' materjali riproduttivi tal-foresti (1), u partikolarment l-Artikolu 18(1) tiegħu,
   Wara li kkunsidrat it-talba ta' Spanja,
   Billi:
   
               (1)
            
            
               Fi Spanja, il-produzzjoni taż-żerriegħa, u tal-istokk għat-tħawwil prodott miż-żerriegħa, tal-ispeċi tal-Pinus radiata li tissodisfa r-rekwiżiti għall-materjal riproduttiv, kif previst fid-Direttiva 1999/105/KE, attwalment mhijiex f'livelli li jissodisfaw id-domanda tal-utenti aħħarija. Il-materjal riproduttiv meħtieġ ma jistgħux ifornuh Stati Membri oħra billi l-Istati Membri li jistgħu jkunu f'qagħda li jfornu dawn iż-żrieragħ ma għandhomx l-ammonti ta' materjali li jkunu meħtieġa biex jiġu koperti l-ħtiġijiet ta' Spanja.
            
         
               (2)
            
            
               New Zealand qiegħda f'qagħda li tforni ammont biżżejjed ta' materjal tal-ispeċi kkonċernata, li huwa intiż għall-produzzjoni sussegwenti tal-istokk għat-tħawwil. Madankollu, din iż-żerriegħa ma tikkonformax mar-rekwiżiti tad-Direttiva 1999/105/KE f'dak li għandu x'jaqsam mal-identifikazzjoni u mat-tikkettar. B'mod aktar speċifiku, dak il-materjal mhu klassifikat f'ebda kategorija tal-kummerċjalizzazzjoni stabbilita bid-Direttiva 1999/105/KE.
            
         
               (3)
            
            
               Minħabba f'hekk, Spanja talbet l-awtorizzazzjoni mill-Kummissjoni biex, għal perjodu limitat, tapprova l-kummerċjalizzazzjoni taż-żerriegħa tal-Pinus radiata minn New Zealand, u tal-istokk għat-tħawwil prodott minn din iż-żerriegħa.
            
         
               (4)
            
            
               Spanja qed tistabbilixxi msaġar għaż-żerriegħa biex tkun tista' tkopri b'mod awtonomu d-domanda għall-istokk għat-tħawwil. Madankollu, minħabba l-perjodu itwal ta' produzzjoni taż-żrieragħ forestali, huwa stmat li n-nuqqas attwali se jibqa' għall-ħames snin li ġejjin. L-istima tal-ammont massimu meħtieġ fis-sena taż-żerriegħa tal-Pinus radiata hija ta' 400 kg.
            
         
               (5)
            
            
               Ma hemm l-ebda indikazzjoni li ż-żerriegħa jew l-istokk għat-tħawwil tal-Pinus radiata minn New Zealand ikollhom xi problemi jew riskji fir-rigward tas-saħħa, tal-kwalità jew tal-vitalità tagħhom.
            
         
               (6)
            
            
               Peress li Spanja hija l-uniku Stat Membru li qed jesperjenza din id-diffikultà temporanja fil-provvista taż-żerriegħa jew tal-istokk għat-tħawwil tal-ispeċi Pinus radiata lill-utent finali, l-approvazzjoni għall-kummerċjalizzazzjoni għandha tkun ristretta għat-territorju ta' Spanja.
            
         
               (7)
            
            
               Konsegwentement, u sabiex din l-iskarsezza tkun koperta, għal perjodu limitat ta' żmien Spanja għandha tkun awtorizzata tapprova l-kummerċjalizzazzjoni taż-żerriegħa u tal-istokk għat-tħawwil prodotti miż-żerriegħa tal-ispeċi Pinus radiata li tissodisfa rekwiżiti anqas iebsa minn dawk previsti fl-Artikoli 13 u 14 tad-Direttiva 1999/105/KE f'dak li għandu x'jaqsam mal-identifikazzjoni u mat-tikettar. Dik l-awtorizzazzjoni għandha tkun limitata għal kwantità massima ta' 400 kg ta' żerriegħa fis-sena, u għandha tapplika sal-31 ta' Marzu 2021.
            
         
               (8)
            
            
               Iż-żerriegħa u l-istokk għat-tħawwil ta' dan it-tip għandhom jiġu kkumerċjalizzati b'dokument li jkun fih ċerti dettalji tal-identifikazzjoni tagħhom. Għaldaqstant, din id-Deċiżjoni għandha tipprovdi għar-rekwiżiti tal-identifikazzjoni u tat-tikkettar.
            
         
               (9)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI
   Artikolu 1
   1.   Sal-31 ta' Marzu 2021, Spanja hija awtorizzata tapprova għall-kummerċjalizzazzjoni fit-territorju tagħha, skont ir-rekwiżiti stipulati fl-Anness, massimu ta' 400 kg fis-sena ta' żerriegħa tal-Pinus radiata D. Don, li tkun ġejja minn New Zealand, li tkun maħsuba għall-produzzjoni tal-istokk għat-tħawwil, u li ma tissodisfax ir-rekwiżiti previsti fl-Artikoli 13 u 14 tad-Direttiva 1999/105/KE f'dak li għandu x'jaqsam mal-identifikazzjoni u mat-tikkettar.
   2.   Sal-31 ta' Marzu 2021, Spanja hija awtorizzata tapprova għall-kummerċjalizzazzjoni fit-territorju tagħha, skont ir-rekwiżiti stipulati fl-Anness, stokk għat-tħawwil li jkun ġie prodott miż-żerriegħa approvata għall-kummerċjalizzazzjoni skont il-paragrafu 1, u li ma jissodisfax ir-rekwiżiti previsti fl-Artikoli 13 u 14 tad-Direttiva 1999/105/KE f'dak li għandu x'jaqsam mal-identifikazzjoni u mat-tikkettar.
   Artikolu 2
   Spanja għandha tinnotifika minnufih lill-Kummissjoni u lill-Istati Membri l-oħra bi kwalunkwe deċiżjoni oħra meħuda skont din id-Deċiżjoni.
   Artikolu 3
   Din id-Deċiżjoni hija indirizzata lir-Renju ta' Spanja.
   
      Magħmul fi Brussell, it-13 ta' Mejju 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 11, 15.1.2000, p. 17.
   
      ANNESS
      Rekwiżiti tal-identifikazzjoni u tat-tikkettar taż-żerriegħa u tal-istokk għat-tħawwil, imsemmija fl-Artikolu 1.
      
                  1.
               
               
                  L-informazzjoni kollha li ġejja hija meħtieġa għall-identifikazzjoni tal-materjal riproduttiv:
                  
                              (a)
                           
                           
                              il-kodiċi ta' identifikazzjoni għall-materjal bażiku, jekk ikun disponibbli;
                           
                        
                              (b)
                           
                           
                              l-isem botaniku;
                           
                        
                              (c)
                           
                           
                              il-kategorija;
                           
                        
                              (d)
                           
                           
                              l-iskop;
                           
                        
                              (e)
                           
                           
                              it-tip ta' materjal bażiku;
                           
                        
                              (f)
                           
                           
                              jekk huwiex modifikat ġenetikament;
                           
                        
                              (g)
                           
                           
                              ir-reġjuni tal-provenjenza jew il-kodiċi tal-identità;
                           
                        
                              (h)
                           
                           
                              l-oriġini, jekk ikun il-każ: jiġifieri jekk l-oriġini tal-materjal hijiex awtoktona jew indiġena, mhux awtoktona jew mhux indiġena, jew mhux magħrufa;
                           
                        
                              (i)
                           
                           
                              il-provenjenza jew iż-żona ġeografika definita bil-koordinati ġeografiċi;
                           
                        
                              (j)
                           
                           
                              l-altitudni jew il-medda altitudinali;
                           
                        
                              (k)
                           
                           
                              is-sena tal-maturazzjoni.
                           
                        
            
                  2.
               
               
                  It-tikketta jew id-dokument tal-fornitur għandha tinkludi l-informazzjoni kollha li ġejja:
                  
                              (a)
                           
                           
                              l-informazzjoni fil-punt 1 ta' dan l-Anness;
                           
                        
                              (b)
                           
                           
                              isem il-fornitur;
                           
                        
                              (c)
                           
                           
                              il-kwantità fornuta;
                           
                        
                              (d)
                           
                           
                              dikjarazzjoni li ż-żerriegħa u l-istokk għat-tħawwil prodott minn din iż-żerriegħa jissodisfaw rekwiżiti anqas iebsa minn dawk previsti fl-Artikoli 13 u 14 tad-Direttiva 1999/105/KE.